মাল্য জবাব দিলেন টুইটারে। ভারতীয় সময় শুক্রবার ভোররাতেই তাঁর টুইট, ‘‘আমি একজন আন্তর্জাতিক ব্যবসায়ী। আমি হামেশাই বিদেশে যাতায়াত করি। আমি ভারত ছেড়ে পালাইনি। আমি পলাতক নই। রাবিশ!’’
এর মিনিট পনেরো পরে আসে দ্বিতীয় টুইট। সেখানে মাল্য বলেন, ‘‘একজন ভারতীয় সাংসদ হিসেবে আমি দেশের আইনকে সম্মান করি। তা মেনেও চলি। আমাদের বিচারব্যবস্থা অত্যন্ত সুদৃঢ় এবং সম্মাননীয়। কিন্তু সংবাদমাধ্যমে যেন কোনও বিচার করা না-হয়।’’

মাল্যর টুইট
এর আগে মাল্যকে নিয়ে জোর তরজা শুরু হয় কংগ্রেস এবং বিজেপি-র মধ্যে।
রাজ্যসভার হাজিরার খাতা থেকে দেখা যাচ্ছে, গত ১ মার্চ রাজ্যসভায় গিয়েছিলেন তিনি। সংসদের চলতি বাজেট অধিবেশনে ওই একদিনই সংসদে গিয়েছিলেন দু’বারের এই নির্দল সাংসদ। আর তার পরের দিনই দেশ ছাড়েন ঋণখেলাপি শিল্পপতি বিজয় মাল্য!
এদিকে, মাল্য প্রসঙ্গে আজ উত্তাল ছিল সংসদ। কেন্দ্রের বিরুদ্ধে মাল্যকে পালিয়ে যাওয়ার সুযোগ করে দেওয়ার অভিযোগ তুলেছে কংগ্রেস। নরেন্দ্র মোদী সরকারের পাল্টা তোপ, ইউপিএ আমলেই ঋণ পেয়েছিলেন এই শিল্পপতি। এ প্রসঙ্গে বিরোধীদের আনা মুলতুবি প্রস্তাব বাতিল করে দেন লোকসভার স্পিকার সুমিত্রা মহাজন। পরে কংগ্রেস, এনসিপি এবং বাম সাংসদেরা একসঙ্গে কক্ষত্যাগ করেন।
সংসদের বাইরে কংগ্রেস সহ-সভাপতি রাহুল গাঁধী আজ প্রশ্ন তোলেন, ‘‘বিজয় মাল্যের মতো একজন লোককে কেন্দ্র কীভাবে দেশ ছাড়তে দিল? মোদীজি বা জেটলিজি, কেউ এই নিয়ে জবাব দিলেন না।’’ তাঁর কটাক্ষ, সিবিআই মাল্যের বিরুদ্ধে ‘লুক আউট নোটিস’ জারির পর তিনি বিদেশে চলে গেলেন। মোদী সরকার যেখানে কালো টাকা দেশে ফেরানোর কথা বলছে, সেখানে এ ধরনের ঘটনা ঘটে কী করে!
কেন্দ্রীয় অর্থমন্ত্রী অরুণ জেটলি অবশ্য এই দাবি খারিজ করে জানান, ২০০৪ সালের সেপ্টেম্বরে ঋণ পান মাল্য। ২০০৮ সালে তাঁকে নতুন করে ঋণ দেওয়া হয়। ২০০৯ সালে তাঁর অ্যাকাউন্টগুলিকে অনাদায়ী সম্পত্তি বলে ঘোষণা করা হয়। তা সত্ত্বেও ২০১০ সালে মাল্য ব্যাঙ্ক থেকে বাড়তি সুবিধা পান। জেটলির কটাক্ষ, ‘‘সময়ই বলে দিচ্ছে, কে দায়ী!’’
রাহুলের সমালোচনার জবাবে রাজীব গাঁধীর আমলের বফর্স-কাণ্ডের প্রসঙ্গ টানেন জেটলি। মন্ত্রীর কথায়, ‘‘রাহুলজির বোঝা উচিত, মাল্যের দেশ ছাড়া এবং ওত্তাভিও কোয়াত্রোক্কির (গাঁধী পরিবারের ঘনিষ্ঠ বলে পরিচিত) ভারত থেকে চলে যাওয়ার মধ্যে পার্থক্য রয়েছে।’’ জেটলির যুক্তি, ব্যাঙ্কগুলি তাঁর বিদেশযাত্রা রুখতে আদালতে যেতে পারে, এই আশঙ্কা করে আগেই দেশ ছাড়েন মাল্য। কিন্তু সিবিআই কোয়াত্রোক্কির পাসপোর্ট বাজেয়াপ্ত করার সুপারিশ করার দু’দিনের মধ্যে তাঁকে ভারত ছাড়তে দেওয়া হয়েছিল। মাল্য কীভাবে রাজ্যসভার সদস্য রয়েছেন তা নিয়ে রাহুলের প্রশ্নে জেটলির কটাক্ষ, কংগ্রেস সহ-সভাপতির উচিত একবার সংবিধান পড়ে দেখা।
তবে কংগ্রেসের অভিযোগ, সরকার মাল্যকে যেভাবে বিদেশে যেতে ‘সাহায্য’ করেছে, তা ফৌজদারি ষড়যন্ত্রের সামিল! রাজ্যসভায় বিরোধী নেতা কংগ্রেসের গুলাম নবি আজাদ বলেন, ‘‘মাল্য তো আর সুচ নন। এক কিলোমিটার দূর থেকে তাঁকে দেখা যায়। তার পরেও কী করে তিনি পালালেন!’’ আরেক কংগ্রেস নেতা জয়রাম রমেশের বক্তব্য, ‘‘ব্যাঙ্কগুলির আইনজীবীরা গত ২৮ ফেব্রুয়ারিই কর্তৃপক্ষকে মাল্যের বিদেশযাত্রা রুখতে মামলা করতে বলেছিলেন। তা-ও ব্যাঙ্কগুলি সময় নিল।’’ জেটলিও জানান, ব্যাঙ্কগুলির আরও তৎপর হওয়া উচিত ছিল।
সিবিআই সূত্রে আজ জানা গিয়েছে, গত অক্টোবরে মাল্যের নামে লুকআউট নোটিস দেয় সিবিআই। তারপর থেকে চারবার বিদেশে গিয়েছিলেন মাল্য। তদন্তকারী সংস্থার যুক্তি, শিল্পপতির বিদেশযাত্রা সম্পর্কে কিছু তথ্য জানতেই ওই নোটিস দেওয়া হয়েছিল। তাঁকে গ্রেফতার করার জন্য নয়। এছাড়া, সুপ্রিম কোর্টের নির্দেশমতো কেউ তদন্তে সাহায্য করলে তাঁর পাসপোর্ট বাজেয়াপ্ত করা হয় না। মাল্যকে ওই সময়ে তিনবার জিজ্ঞাসাবাদও করা হয়েছিল। যদিও জানা গিয়েছে, ওই নোটিস প্রথমে তাঁর বিদেশযাত্রা রুখতে দেওয়া হলেও পরে তা বদল করা হয়।